Salget er med øjeblikkelig virkning.

AaB sælger forsvarsspilleren Anders Hagelskjær. Det bekræfter klubben . Superligaklubben sælger forsvarsspilleren med øjeblikkelig virkning til Molde FK, der både vandt den norske Eliteserie og pokalturnering i 2022. Anders Hagelskjær kom i sommeren 2021 til AaB på en fri transfer fra Silkeborg I.F., og han har i AaB opnået 35 officielle kampe og tre scoringer. - Efter Anders’ lejeophold i Sarpsborg har der været stor interesse for ham, blandt andet fra det norske mesterhold, Molde FK. Anders har selv ønsket at skifte, og da vi i forvejen har stor konkurrence om pladserne i det centrale forsvar og samtidig kunne nå til enighed med Molde FK om en fin aftale, er det ikke noget, vi vil stå i vejen for, udtaler AaB’s administrerende direktør og fungerende sportschef Thomas Bælum. Takker fansene 26-årige Anders Hagelskjær sender særlige tak til folkene i og omkring klubben. - Jeg vil gerne takke fansene for den store opbakning, jeg har mærket til både mig og holdet. Det har været fantastisk at opleve, at der har været så mange AaB-fans på tribunerne både hjemme og ude. Derudover skal der også lyde en stor tak til mine holdkammerater og til staben. Jeg har fået mange venskaber i AaB og sætter stor pris på min tid i klubben, fortæller forsvarsspilleren og fortsætter. - Efter mit ophold i Sarpsborg er der så dukket en mulighed op for mig i Molde. I den forbindelse er jeg glad for, at klubberne kunne blive enige, så jeg kunne få mulighed for at gribe denne chance, siger Anders Hagelskjær. Molde FK har vundet fem norske mesterskaber og seks pokaltitler, og Anders Hagelskjær kan komme i aktion første gang i en testkamp på fredag mod Sandefjord Fotball. AaB tabte fredag forårspremieren hjemme til AGF med 1-0, og derfor ligger klubben på nuværende tidspunkt som nummer 11 i tabellen med otte point op til AC Horsens på 10. pladsen.